b"\n_START_ARTICLE_\nGabriel Baldrich i Palau\n_START_SECTION_\nBiografia\n_START_PARAGRAPH_\nLiberal com era, el 1833 va ingressar a la Mil\xc3\xadcia Nacional i va participar en la Primera Guerra Carlina en el b\xc3\xa0ndol isabel\xc3\xad. Despr\xc3\xa9s aquesta guerra fou ascendit al grau de tinent coronel d'infanteria el 1843; esdevenint un dels homes de confian\xc3\xa7a del general Prim a Catalunya. L'estiu de 1848 Gabriel Baldrich comandava les guerrilles que es van al\xc3\xa7ar infructuosament a Tarragona. El 1853 fou incorporat a les ordres directes del Ministeri de Guerra. Aix\xc3\xb2 no li va impedir ser un reputat casteller i arrib\xc3\xa0 a cap de la Colla Joves Xiquets de Valls. El 1866 Baldrich va tornar a fer costat al seu amic el general Joan Prim i Prats durant la Revolta de Villarejo de Salvan\xc3\xa9s._NEWLINE_El 15 d'agost de 1867, quan era Comandant General de Barcelona, intent\xc3\xa0 altre cop un aixecament contra Isabel II d'Espanya, per\xc3\xb2 establert a Piera, tot i que va aplegar uns 2.000 homes i va situar les seves tropes molt a prop de Barcelona, no va comptar amb prou recursos i ajuda per fer triomfar l'al\xc3\xa7ament. Va donar suport a la revoluci\xc3\xb3 de 1868, que finalment va aconseguir derrocar la ineficient monarquia borb\xc3\xb2nica, moment en el qual fou elegit diputat del Partit Progressista pel districte de Manresa a les eleccions generals espanyoles de 1869. Fou capit\xc3\xa0 general de Puerto Rico del 4 d'abril de 1870 a 13 de setembre de 1871; i de juny a novembre de 1872 tamb\xc3\xa9 fou capit\xc3\xa0 general de Catalunya. Amb la primera Rep\xc3\xbablica Gabriel Baldrich fou ascendit a general de brigada, i despr\xc3\xa9s va anar acumulant altres ascensos fins al de tinent general."